Document ID: 32004R0028

Kommissionens forordning (EF) nr. 28/2004
af 5. januar 2004
om gennemførelse af Europa-Parlamentets og Rådets forordning (EF) nr. 1177/2003 om EF-statistikker over indkomstforhold og levevilkår (EU-SILC) for så vidt angår det detaljerede indhold af den foreløbige og den endelige kvalitetsrapport
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets forordning (EF) nr. 1177/2003 af 16. juni 2003 om EF-statistikker over indkomstforhold og levevilkår (EU-SILC)(1), særlig artikel 15, stk. 2, litra b), og
ud fra følgende betragtninger:
(1) Med forordning (EF) nr. 1177/2003 er der fastlagt en fælles ramme for en systematisk udarbejdelse af EF-statistikker over indkomstforhold og levevilkår omfattende sammenlignelige og aktuelle tværsnits- og tidsseriedata om indkomstforhold og om omfanget af fattigdom og social udstødelse og om de berørte gruppers sammensætning på nationalt plan og EU-plan.
(2) I henhold til artikel 15, stk. 2, litra b), i forordning (EF) nr. 1177/2003 er gennemførelsesforanstaltninger nødvendige for at fastlægge det detaljerede indhold af den foreløbige kvalitetsrapport vedrørende de fælles EU-tværsnitsindikatorer, der er baseret på EU-SILC-tværsnitskomponenten og det detaljerede indhold af den endelige kvalitetsrapport, som omfatter både tværsnits- og tidsseriekomponenten, idet der fokuseres på den interne nøjagtighed.
(3) De i denne forordning fastsatte foranstaltninger er i overensstemmelse med udtalelse fra Udvalget for det Statistiske Program -
UDSTEDT FØLGENDE FORORDNING:
Artikel 1
Definitionerne til brug for den foreløbige og den endelige kvalitetsrapport vedrørende EF-statistikkerne over indkomstforhold og levevilkår (EU-SILC) er fastlagt i bilag I.
Artikel 2
Kvalitetsevalueringskriterierne og det detaljerede indhold af den foreløbige kvalitetsrapport, der udarbejdes af medlemsstaterne vedrørende de fælles EU-tværsnitsindikatorer, der er baseret på EU-SILC-tværsnitskomponenten, er fastlagt i bilag II.
Artikel 3
Kvalitetsevalueringskriterierne og det detaljerede indhold af den endelige kvalitetsrapport, der udarbejdes af medlemsstaterne vedrørende EU-SILC-tværsnitskomponenten og -tidsseriekomponenten med fokus på den interne nøjagtighed, er fastlagt i bilag III.
Artikel 4
Indholdet af den sammenlignende foreløbige og sammenlignende endelige kvalitetsrapport, som udarbejdes af Kommissionen (Eurostat), er fastlagt i bilag IV.
Artikel 5
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 5. januar 2004.

Labels: 0
19